“วินท์คอมเทคโนโลยี” แปรสภาพเป็นมหาชน พร้อมลุยตลาด mai
วินท์คอมเทคโนโลยี ดำเนินการแปรสภาพจากบริษัทจำกัด เป็นบริษัทมหาชน เรียบร้อย ด้านผู้บริหารพร้อมผลักดันเข้าระดมทุนจดทะเบียนในตลาด mai
25 พ.ค. 2559

นางทรงศรี ศรีรุ่งเรืองจิต กรรมการผู้จัดการบริษัท วินท์คอมเทคโนโลยี จำกัด (มหาชน) (VINTCOM) ตัวแทนจำหน่ายอุปกรณ์เทคโนโลยีสารสนเทศ ด้านคอมพิวเตอร์ ยี่ห้อ ออราเคิล และ ฮิตาชิ ดาต้า ซิสเต็มส์ ในรูปแบบลักษณะการขายแบบโซลูชั่น เปิดเผยว่า บริษัทได้ดำเนินการแปรสภาพจากบริษัทจำกัด เป็นบริษัทมหาชน เรียบร้อยแล้ว
พร้อมนำทีมผู้บริหารผลักดันบริษัทเข้าระดมทุนจดทะเบียนในตลาดหลักทรัพย์ เอ็มเอไอ (mai) เพื่อตอกย้ำศักยภาพธุรกิจสู่สายตานักลงทุนทั้งไทยและต่างประเทศมากขึ้น และเตรียมขึ้นเป็นผู้นำด้านเทคโนโลยีสารสนเทศด้านการนำเสนอโซลูชั่น รวมถึงการให้บริการครบวงจร
ล่าสุดบริษัทอยู่ระหว่างเตรียมความพร้อมในการยื่นแบบแสดงรายการข้อมูลการเสนอขายหลักทรัพย์ (Filing) เพื่อคำขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยเบื้องต้นคาดว่าจะสามารถยื่น Filing ได้ภายในเร็วๆ นี้